“มาม่า”จับมือ”อนันดาฯ”ลุยอสังหาฯลงขัน 1.3 พันล้านตั้ง 3 บ.ร่วมทุนประเดิมโครงการ”ไอดีโอ”
"มาม่า"จับมือ"อนันดาฯ"ลุยอสังหาฯลงขัน 1.3 พันล้านตั้ง 3 บ.ร่วมทุนประเดิมโครงการ"ไอดีโอ"
19 ก.ย. 2561

บริษัท ไทยเพรซิเดนท์ฟูดส์ จำกัด (มหาชน) หรือ TFMAMA เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทยว่า บริษัท เพรซิเดนท์ ดี เวนเจอร์ จำกัด ซึ่งเป็นบริษัทย่อยที่ TFMAMA ถือหุ้น 70% ของทุนจดทะเบียนจะเข้าร่วมลงทุนกับ บริษัท อนันดา ดีเวลลอปเม้นท์ จำกัด (มหาชน) หรือ ANAN โดยจะทำการจัดตั้งบริษัทร่วมทุนจำนวน 3 บริษัท ได้แก่ บริษัท ไอดีโอ โมบิ รางน้ำ จำกัด ,บริษัท ไอดีโอ คิว สุขุมวิท 36 จำกัด และ บริษัท ไอดีโอ นิว พระราม 9 จำกัด ซึ่ง TFMAMA จะเข้าถือหุ้น 49% ในแต่ละบริษัท โดยมูลค่าที่ TFMAMA เข้าลงทุนทั้ง 3 รายการคิดเป็น 1,009 ล้านบาท
สำหรับ 3 บริษัทจะเข้าลงทุนถือหุ้นในบริษัทที่ประกอบธุรกิจพัฒนาอสังหาริมทรัพย์ ประกอบด้วย ไอดีโอ โมบิ รางน้ำ จะซื้อหุ้นในบริษัท อนันดา เอ็มเอฟ เอเชีย ราชปรารภ จำกัด (AMF ราชปรารภ) ซึ่งประกอบธุรกิจพัฒนาอสังหาริมทรัพย์ในโครงการไอดีโอ โมบิ รางน้ำ 74% ของจำนวนหุ้นทั้งหมดใน AMF ราชปรารภจาก ANAN มูลค่า 403 ล้านบาท รวมทั้งรับโอนสิทธิและหน้าที่ทั้งหมดภายใต้สัญญากู้ยืมเงินที่ ANAN ให้ AMF ราชปรารภ กู้ยืมเพื่อพัฒนาโครงการ 227 ล้านบาท
ขณะที่ ไอดีโอ คิว สุขุมวิท 36 จะซื้อหุ้นในบริษัท อนันดา เอ็มเอฟ เอเชีย ทองหล่อ จำกัด (AMF ทองหล่อ) ซึ่งประกอบธุรกิจพัฒนาอสังหาริมทรัพย์ในโครงการไอดีโอ คิว สุขุมวิท 36 จำนวน 51% ของจำนวนหุ้นทั้งหมดใน AMF ทองหล่อจาก ANAN มูลค่าทั้งสิ้น 340 ล้านบาท รวมทั้งรับโอนสิทธิและหน้าที่ทั้งหมดภายใต้สัญญากู้ยืมเงินที่ ANAN ให้ AMF ทองหล่อ กู้ยืมเพื่อพัฒนาโครงการ 110 ล้านบาท
อีกทั้ง ไอดีโอ นิว พระราม 9 จะซื้อหุ้นในบริษัท อนันดา เอ็มเอฟ เอเชีย รามคำแหง จำกัด (AMF รามคำแหง) ซึ่งประกอบธุรกิจพัฒนาอสังหาริมทรัพย์ในโครงการไอดีโอ นิว พระราม 9 จำนวน 51% ของจำนวนหุ้นทั้งหมดใน AMF รามคำแหง จาก ANAN มูลค่าทั้งสิ้นจำนวน 303 ล้านบาท รวมทั้งรับโอนสิทธิและหน้าที่ทั้งหมดภายใต้สัญญากู้ยืมเงินที่ ANAN ให้ AMF รามคาแหง กู้ยืมเพื่อพัฒนาโครงการ เป็นจำนวนเงิน 184 ล้านบาท
ทั้งนี้ บริษัทคาดว่าการเข้าร่วมทุนดังกล่าว จะช่วยเพิ่มโอกาสทางธุรกิจใหม่ให้กับบริษัทฯ และบริษัทจะได้รับผลประโยชน์ในรูปของเงินปันผล ซึ่งจะเป็นการเพิ่มรายได้ และกำไรสุทธิในอนาคตให้แก่บริษัทจากผลการดำเนินงานของทั้งสามบริษัทฯ ภายหลังจากโครงการต่างๆ ที่ทั้งสามบริษัทเข้าลงทุน สามารถรับรู้รายได้อย่างต่อเนื่องจากโครงการดังกล่าว
ด้าน นายชานนท์ เรืองกฤตยา กรรมการผู้จัดการใหญ่และประธานเจ้าหน้าที่บริหาร ANAN เปิดเผยว่า บริษัทเข้าร่วมลงทุนกับนิติบุคคล 1 ราย จัดตั้งบริษัทร่วมทุนจำนวน 3 บริษัท ได้แก่ บริษัท ไอดีโอ โมบิ รางน้า จำกัด บริษัท ไอดีโอ คิว สุขุมวิท 36 จำกัด และ บริษัท ไอดีโอ นิว พระราม 9 จำกัด (รวมเรียกว่า “บริษัทร่วมลงทุน”) ซึ่งเป็นไปตามมติที่ประชุมคณะกรรมการของบริษัท ครั้งที่ 7/2561 ซึ่งประชุมเมื่อวันที่ 8 สิงหาคม 2561 โดย เมื่อวันที่ 20 กันยายน 2561 บริษัททั้ง 3 บริษัทได้มีการจดทะเบียนจัดตั้งเสร็จสิ้นแล้ว
สำหรับรายละเอียดของทั้ง 3 บริษัทร่วมทุน มีทุนจดทะเบียนรวมทั้งหมด 1,272 ล้านบาท โดยมีรายละเอียดดังนี้



 